Ek wil hê jy moet jou ’n wêreld voorstel … ’n wêreld soos ons s’n, maar sonder een aspek: iets wat ons elke aand voor slapenstyd en elke oggend wanneer ons ons oë oopmaak, sien. Dit is ’n wêreld sonder sosiale media. In hierdie wêreld is daar nie dinge soos Twitter, Youtube, Facebook, Instagram of Whatsapp nie. In plaas daarvan geniet mense ’n ryk, sinvolle lewe. Hulle verken die wêreld se asemrowende landskappe en die ongelooflike natuur. Hulle lag met vreemde mense in koffiewinkels en geniet sentimentele familietyd by die strand. Hoekom het ons toegelaat dat die sosiale media hierdie wonderlike ervarings van ons wegneem? In hierdie wêreld is almal belangrik en gekoester. Mense doen nie dinge vir die goedkeuring van ander mense nie. Daar is nie tragedies soos kuberafknouery, depressie en selfmoord nie. Mense het mekaar lief en respekteer mekaar; dit maak nie saak hoeveel “likes” jy kry nie. Anders as in ons wêreld, word kosbare lewens nie weggeneem deur gesiglose mense nie. In hierdie wêreld kyk mense mekaar in die oë. Hulle het werklike gesprekke en stuur nie emoji’s nie. In plaas daarvan om ‘n “LOL- ” boodskap te stuur, lag hulle totdat hul mae seer is. In plaas daarvan om ‘n foto van die sonsondergang op die strand voor hulle te neem, geniet hulle dit saam met geliefdes. Sal dit nie fantasties wees nie? So, bêre jou selfoon en begin lewe. Stel jou ‘n wêreld voor … ‘n Wêreld sonder die sosiale media… Hannah Schaefer (Grade 12)
Saligheid. Ek word altyd met ontsag vervul wanneer ek terugdink aan die Suide van Frankryk waar ek die perfekte vakansie ervaar het. “La Bergerie” is die naam van die mooiste huis op aarde. “‘n Outydse Franse villa” is die beste beskrywing vir hierdie blyblek. Om by dié huis te kom, ry jy op ‘n kronkelende, nou paadjie wat aan albei kante deur dik, groen struike en dun boomtakke omring word. Gespikkelde sonlig skyn hier en daar in die pad. Soos die bome al deursigtiger word, kan jy net-net die skilderagtige kliphuis aan jou regterkant uitmaak. Op Sondag wemel die strate van menige mense wat vars produkte by die markte wil koop. As jy mooi luister, sal jy ‘n trekklavier in die verte kan hoor. Daar hang ’n heerlike reuk van vars gebakte brood in die lug wat my laat kwyl. Die stalletjies is propvol kleurvolle vrugte en groente wat mooi uitgestal is. Vroegoggend is ek en my ma op en wakker om in die platteland fiets te ry. Voëls tjirp en babbel in die bome langs die pad en ’n verfrissende oggendluggie waai deur my hare. Langs die skitterende Dordogne rivier les ons ons dors en eet ons ‘n ligte ontbyt. Ses uur later ry ons
huis toe. Ons het per fiets deur verskeie oulike dorpies gery. Die sweet tap my af en ek sien daarna uit om in die yskoue, lafende water van ons swembad af te koel. Woorde kan nie die skoonheid van Frankryk, asook my waardering vir die genotvolle vakansie beskryf nie. As ‘n mens self die Suide van Frankryk ervaar, sal jy natuurlik dink: Sjoe, maar dit is die omskrywing van die perfekte vakansie! Kaitlyn Watt (Grade 12)